ΚΑΝΟΝΙΣΜΟΣ (ΕΟΚ) αριθ. 154/75 ΤΟΥ ΣΥΜΒΟΥΛΙΟΥ της 21ης Ιανουαρίου 1975 περί καταρτίσεως ελαιοκομικού κτηματολογίου στα Κράτη Μέλη παραγωγής ελαιολάδου ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43, την πρόταση της Επιτροπής, τη γνώμη της Συνελεύσεως, Εκτιμώντας: ότι, αφ' ενός μεν, για την απόκτηση των αναγκαίων στοιχείων προς γνώση εντός της Κοινότητος του παραγωγικού δυναμικού σε ελαίες και ελαιόλαδο, και, αφ' ετέρου, για την εξασφάλιση καλύτερης λειτουργίας του κοινοτικού καθεστώτος της ενισχύσεως για το προϊόν αυτό, κρίνεται αναγκαίο να προβλεφθεί η κατάρτιση ελαιοκομικού κτηματολογίου από τα Κράτη Μέλη παραγωγής- ότι, για την εξασφάλιση ομοιόμορφης καταρτίσεως του κτηματολογίου στα ενδιαφερόμενα Κράτη Μέλη, συντρέχει λόγος να καθορισθούν τα ελάχιστα στοιχεία που πρέπει να αναγράφονται σε αυτό- ότι, για τη διευκόλυνση της καταρτίσεως του κτηματολογίου, πρέπει να προβλεφθεί ότι μέρος της ενισχύσεως στους παραγωγούς, που προβλέπεται στον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΟΚ) αριθ. 1707/73(2), θα χρησιμοποιηθεί για τη χρηματοδότηση των αναγκαίων εργασιών για την κατάρτιση του κτηματολογίου- ότι γι' αυτόν το σκοπό, συντρέχει λόγος να προβλεφθεί η σταδιακή πραγματοποίηση των σχετικών εργασιών- ότι επί πλέον είναι σκόπιμο να προβλεφθεί η συμμετοχή στις εργασίες που αναφέρονται ανωτέρω των αντιπροσώπων των ενδιαφερομένων επαγγελματικών τάξεων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Σύμφωνα με τον παρόντα κανονισμό, τα Κράτη Μέλη παραγωγής ελαιολάδου καταρτίζουν ελαιοκομικό κτηματολόγιο για όλες τις ελαιοκομικές εκμεταλλεύσεις που ευρίσκονται στο έδαφός τους. 2. Το ελαιοκομικό κτηματολόγιο πρέπει να επιτρέπει για κάθε εκμετάλλευση: α) εντός δύο το πολύ ετών από της ημερομηνίας ενάρξεως ισχύος του παρόντος κανονισμού, να προσδιορίζεται τουλάχιστον: - η συνολική ελαιοκομική έκταση, με κτηματολογική αναφορά των τεμαχίων που την αποτελούν, - ο συνολικός αριθμός ελαιοδένδρων- β) εντός έξι το πολύ ετών από της ημερομηνίας ενάρξεως ισχύος του παρόντος κανονισμού, να προσδιορίζονται ιδίως: - τα ονόματα των ιδιοκτητών εκάστου τεμαχίου, - η κατανομή μεταξύ αμιγών και μικτών ελαιοκομικών εκτάσεων, - η κατανομή των ελαιοδένδρων κατά ποικιλία, - το εφαρμοζόμενο σύστημα καλλιέργειας, - η ηλικία των ελαιοδένδρων, η κατάσταση της καλλιέργειας και της παραγωγής, - ο αριθμός των αρδευομένων ελαιοδένδρων. 3. Το ελαιοκομικό κτηματολόγιο αποτελεί αντικείμενο τακτικής ενημερώσεως. Άρθρο 2 Οι αντιπρόσωποι των ενδιαφερομένων επαγγελματικών τάξεων δύνανται να συμμετέχουν στις εργασίες των οργανισμών που ορίζονται για την κατάρτιση του ελαιοκομικού κτηματολογίου. Άρθρο 3 1. Οι αρμόδιες αρχές των Κρατών Μελών παραγωγής που είναι επιφορτισμένες με την καταβολή της ενισχύσεως που προβλέπεται στο άρθρο 10 του κανονισμού αριθ. 136/66/ΕΟΚ τις μειώνουν, τη στιγμή της καταβολής: α) κατά 1% για την ενίσχυση που αναφέρεται στην περίοδο 1973/1974- β) κατά 5% για την ενίσχυση που αναφέρεται στην περίοδο 1974/1975. 2. Τα ποσά που απορρέουν από τις κρατήσεις που προβλέπονται στην παράγραφο 1 προορίζονται για τη χρηματοδότηση της καταρτίσεως του ελαιοκομικού κτηματολογίου. Η χρηματοδότηση πραγματοποιείται κατά την ίδια διαδικασία με εκείνη που προβλέπεται για τις δαπάνες που αναφέρονται στα άρθρα 2 και 3 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής(3), όπως τροποποιήθηκε τελευταία από τον κανονισμό (ΕΟΚ) αριθ. 2788/72(4). Οι λεπτομέρειες εφαρμογής της παραγράφου αυτής θεσπίζονται, εφ' όσον παρίσταται ανάγκη, κατά τη διαδικασία που προβλέπεται στο άρθρο 13 του ίδιου κανονισμού. Άρθρο 4 Τα Κράτη Μέλη παραγωγής πληροφορούν τακτικά την Επιτροπή για την πρόοδο των εργασιών που αναφέρονται στην κατάρτιση του ελαιοκομικού κτηματολογίου καθώς και για τη συνεχή ενημέρωσή του. Άρθρο 5 Οι λεπτομέρειες εφαρμογής του παρόντος κανονισμού θεσπίζονται κατά τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ. Άρθρο 6 Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος. Έγινε στις Βρυξέλλες, στις 21 Ιανουαρίου 1975.

[Source: multi_eurlex | Tokens: 3992]